Gorenje

Gorenje d.d. / Gorenje / Gorenje for Wissper (սլովեներեն արտասանվում է Գորենյե), սլովենական մեքենաշինական ընկերություն, կենցաղային տեխնիկայի հայտնի արտադրող։ Գլխամասային գրասենյակը գտնվում է Վելենիե քաղաքում։

Ընկերությունն իր գործունեությունը սկսել է գյուղատնտեսական սարքավորումների արտադրությամբ։ Եվրոպայում կենցաղային տեխնիկա արտադրող տասը խոշորագույն արտադրողներից մեկն է՝ տարեկան 1,65 մլն միավոր խոշոր կենցաղային տեխնիկայի արտադրությամբ։ Gorenje-ի գործարաններում արտադրված ամբողջ սարքավորումների մոտավորապես 95%-ն արտահանվում է։ 2018 թվականի տվյալներով՝ ընկերությունն ունի 11098 աշխատակից։

Ժամանակագրություն 

 1950 թվական` ընկերության հիմնադրում։
 1958 թվական` արտադրվել է պինդ վառելիքով աշխատող վառարանների առաջին խմբաքանակը։
 1961 թվական` առաջին արտահանումը (Գերմանիա)։
 1968 թվական` կոմպրեսորներով ժամանակակից սառնարանների փորձնական արտադրության սկիզբ։
 1971 թվական` խոհանոցային կահույքի արտադրության մեկնարկ։
 1970-1980-ական թվականներ՝ միաձուլում այլ ֆիրմաների հետ։
 1980-ական թվականներ՝ Gorenje-ն մտնում է ամերիկյան շուկա։
 1990-ական թվականներ՝ մասնաճյուղերի բացում Արևելյան Եվրոպայում։
 1997 թվական՝ Gorenje-ն դառնում է բաժնետիրական ընկերություն։
 2005 թվական` Mora Moravia ընկերության գնում (Չեխիա)։
 2006 թվական՝ Սվարովսկու տարրերով զարդարված սառնարանների արտադրության մեկնարկ։  
 2008 թվական՝ կենցաղային տեխնիկայի դիզայնի ուղղությամբ աշխատող Gorenje design studio-ի հիմնադրում, որը մարմնավորել է մի շարք համարձակ գաղափարներ։
 2009 թվական` Gorenje-ն «Տիկին Դելլոուեյ» հարմարավետ մինի սալիկով մասնակցում է Միլանի դիզայնի շաբաթին։
 2010 թվական՝ ASKO ընկերության գնում (Շվեդիա)։
 2013 թվական` Gorenje-ն իր ընկերության բաժնետոմսերի 13%-ը վաճառում է ճապոնական Պանասոնիկ ընկերությանը (մոտ 10 միլիոն եվրո)։

Մրցանակներ 
Gorenje-ն արժանացել է բազմաթիվ մրցանակների՝ դիզայնի, օգտագործման հարմարավետության և շրջակա միջավայրի նկատմամբ ուշադրության համար։ Մրցանակներից են՝ Red Dot Design Award-ը՝ 2005 թվականի լավագույն դիզայնի համար, Plus X Design Award 2006-ը և ICSID Design Award 2006-ը։

2017 թվականին Gorenje-ի «Retro Special Edition» շարքի սառնարանները ստացել են հեղինակավոր The Licensing Awards մրցանակը՝ «Նորարարություն» անվանակարգում։

Հովանավորություն 
Gorenje-ն սլովենական դահուկային թիմերի, հանդբոլի «Գորենիե» ակումբի, Ֆրանսիայի Ֆուտբոլային լիգայի գավաթի գլխավոր հովանավորն է։ 2015 թվականին ընկերությունը համագործակցության պայմանագիր է կնքել Մոսկվայի «Սպարտակ» ֆուտբոլային ակումբի հետ։

Ընկերության պատկերանշան 
1954 թվականից Gorenje ընկերությունն օգտագործել է չորս տարբեր պատկերանշաններ։ Ընկերության առաջին լոգոն օգտագործվել է 1954-1963 թվականներին, երկրորդը՝ 1963-1971 թվականներին, երրորդը՝ 1971-1977 թվականներին, իսկ չորրորդ և ներկայիս լոգոն օգտագործվում է 1977 թվականից։

Պատկերասրահ

Ծանոթագրություններ

Արտաքին հղումներ 

 Gorenje Global-ի պաշտոնական կայք
 «Gorenje Ռուսաստանի» պաշտոնական կայք
 Ռուսաստանում Gorenje-ի սարքավորումների արտադրության մեկնարկ

Սլովենիայի ընկերություններ
Կենցաղային տեխնիկայի արտադրողներ
1950 հիմնադրումներ